Dôvodová správa

A. Všeobecná časť:

	Ústavný zákon č. 90/2001 Z. z., ktorým sa menila a dopĺňala Ústava Slovenskej republiky č. 460/1992 Zb. v znení neskorších ústavných zákonov zriadil nový orgán súdnej moci Súdnu radu Slovenskej republiky s poslaním a postavením reprezentanta súdnej moci. Následne zákonodarný orgán realizoval splnomocnenie čl. 141a citovaného ústavného zákona a prijal zákon č. 185/2002 Z. z. o Súdnej rade Slovenskej republiky. Tento zákon ustanovil ďalšiu pôsobnosť Súdnej rady Slovenskej republiky (ďalej len "súdna rada") a upravil podrobnosti o spôsobe ustanovenia členov súdnej rady, o jej pôsobnosti, o organizácii a o vzťahoch k orgánom správy súdnictva a k orgánom sudcovskej samosprávy. 

	Pôsobnosť súdnej rady upravujú aj ďalšie osobitné zákony z oblasti súdnictva a postavenia súdov a sudcov. Preto dynamika legislatívnych zmien v zákonoch upravujúcich uvedené oblasti má svoju reflexiu v zákone o súdnej rade. Niektoré zmeny a doplnenia zákona odstraňujú niektoré nedostatky, ktoré boli zapríčinené absenciou ústavnej praxe resp. fungovania súdnej rady ako nového orgánu verejnej moci.

	Predkladaný návrh zákona, ktorým sa mení a dopĺňa zák. č. 185/2002 Z. z. v znení neskorších predpisov sa týka v podstate dvoch okruhov otázok. Je to jednak úprava odmeňovania členov súdnej rady, ktorá by mala byť porovnateľná s postavením verejných funkcionárov iných ústavných orgánov verejnej moci; jednak je to upresnenie niektorých ustanovení zákona čím sa zosúlaďujú s príslušnými článkami Ústavy Slovenskej republiky a sú kompatibilné s niektorými osobitnými zákonmi (zákonom o štátnej službe a Zákonníkom práce). 

	Návrh zákona je v súlade s Ústavou Slovenskej republiky. Z dôvodu navrhovaných zmien a doplnení nepredpokladá návrh zákona zvýšenie počtu zamestnancov a nebude mať dopad na životné prostredie. Pokiaľ ide o zvýšenie nárokov na štátny rozpočet, návrh zákona si bude vyžadovať zvýšenie štátneho rozpočtu o 3, 25 milióna Sk roku 2005 a každý ďalší rok 6, 5 milióna Sk. Výdavok za rok 2005 sa uhradí z rezerv štátneho rozpočtu na riešenie nových zákonných úprav a iných vplyvov rozpočtovaných v rámci kapitoly Všeobecná pokladničná správa. 

B. Osobitná časť:

K Čl. I.

K bodu 1.	Vypustenie písm. d) v ustanovení § 4 ods. 1 sa legislatívno-technicky premieta  zmena v ustanovení § 5. 

K bodu 2. 	Ustanovenie § 5 sa zosúlaďuje s čl. 141a Ústavy Slovenskej republiky, podľa ktorého súdnu radu tvoria predseda a jej ďalší členovia (funkcia podpredsedu súdnej rady v ústave neexistuje). Súčasne sa upresňujú a dopĺňajú povinnosti (oprávnenia) predsedu súdnej rady.

K bodu 3.	Ustanovuje sa priamo v zákone v § 6, že zasadnutie súdnej rady počas neprítomnosti jej predsedu vedie vekom najstarší prítomný člen súdnej rady.

K bodu 4.     Ustanovuje sa právo člena súdnej rady hlasovať za návrh alebo proti návrhu bez možnosti zdržať sa hlasovania. Zdržanie sa hlasovania je prostriedkom rozhodovania o politicky významných veciach. Súdna rada je odborný orgán garantujúci nezávislosť súdnej moci od zákonodarnej moci a od výkonnej moci. V súdnej moci je obvyklé rozhodovanie súdov a sudcov bez možnosti zdržať sa hlasovania.

K bodu 5.	Súdna rada je ústavný orgán verejnej moci, ako to už vo svojom náleze III. ÚS 79/04-101 zdôraznil aj Ústavný súd Slovenskej republiky. Platná úprava § 8 ods. 1 zákona o Súdnej rade nemá žiadne ústavné opodstatnenie a odôvodnenie vylúčenia členov súdnej rady z nároku na odmenu (odmeňovanie) a tým nie je v súlade s čl. 12 ods. 1 a s čl. 1 ods. 1 Ústavy SR. Za účelom odstránenia nerovnakého postavenia členov súdnej rady v odmeňovaní za výkon funkcie, porovnávajúc s ostatnými ústavnými orgánmi verejnej moci, navrhuje sa zmena a doplnenie § 8.
 Ustanovenie § 9 o Kancelárii súdnej rady sa precizuje vo verbálnom vyjadrení obdobne ako je to vo vyjadrení postavenia ďalších kancelárií podľa zákona o štátnej službe. Rovnako sa zavádza oprávnenie kancelárie vyžadovať od vymenovaných subjektov podklady a informácie za účelom plnenia úloh vyplývajúcich z pôsobnosti súdnej rady.

K bodu 6. a 7.	Podľa Ústavy Slovenskej republiky troch členov súdnej rady volí a odvoláva Národná rada Slovenskej republiky, troch členov vymenúva a odvoláva prezident Slovenskej republiky a troch členov vymenúva a odvoláva vláda Slovenskej republiky. Ústava ani zákon ale neustanovuje dôvody, kedy možno člena súdnej rady odvolať. Tento nedostatok sa navrhuje odstrániť ustanovením dôvodov odvolania, ako aj ustanovením, že člena súdnej rady môže odvolať len ten orgán, ktorý ho do funkcie vymenoval alebo zvolil.

K Čl. II.

	Navrhuje sa účinnosť zákona od 1. júla 2005.